VSRS sklep Dsp 2/2014
Datum: 2014-10-28T01:00:00.000+01:00
ecli: ECLI:SI:VSRS:2014:DSP.2.2014
opravilna_stevilka_ii_stopnje: VDSS Su 269/2014
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO
institut: pritožba zoper sklep - izločitev sodnika

## Jedro

Predsednica Višjega delovnega in socialnega sodišča je pravilno ugotovila, da nestrinjanje s pravnimi stališči sodnikov, članov senata, ki so sprejemali odločitve v prejšnjih tožnikovih sporih, ne more biti odklonilni razlog za izločitev sodnikov po 6. točki 70. člena ZPP v novem sporu, v katerem bo imel tožnik zoper pravnomočno odločbo možnost uveljavljati izredna pravna sredstva. Zato tožnik oziroma njegov skrbnik s pritožbo ni mogel uspeti.

## Izrek

Pritožba se zavrne.

## Obrazložitev

1. Predsednica Višjega delovnega in socialnega sodišča je z izpodbijanim sklepom zavrnila zahtevo tožnika, zastopanega po skrbniku, za izločitev višjih sodnikov J. C., E. Š. in E. Š. D. iz odločanja v zadevi Psp 202/2014. Ugotovila je, da niso podani v zahtevi uveljavljani razlogi za izločitev sodnikov v smislu 6. točke 70. člena Zakona o pravdnem postopku (v nadaljevanju ZPP) in drugi izločitveni razlogi.

2. Zoper sklep predsednice Višjega delovnega in socialnega sodišča se pritožuje tožnikov skrbnik in ob sklicevanju na sojenje navedenih višjih sodnikov v zadevah Psp 201/2014 in Psp 727/2008 navaja, da v njihovem delu obstaja celo sum kaznivih dejanj iz 144., 266. in 288. člena Kazenskega zakonika Republike Slovenije (kršitev pravice do pravnega sredstva, kršitev človeškega dostojanstva z zlorabo uradnega položaja in protizakonito, pristransko in krivično sojenje), ker je v navedenih zadevah sodišče zavrglo tožnikovi pritožbi zoper odločitev sodišča prve stopnje, namesto da bi pritožbi vrnilo v popravo, če je pri njuni vložitvi ugotovilo določene napake.

3. Pritožba ni utemeljena.

4. Bistvo tožnikovega predloga za izločitev, pa tudi pritožbe njegovega skrbnika, je nestrinjanje z razlogi odločitve sodišča v predhodnih tožnikovih sporih v senatu, v katerem so sodelovali sodniki, katerih izločitev se predlaga.

5. Predsednica Višjega delovnega in socialnega sodišča je pravilno ugotovila, da nestrinjanje s pravnimi stališči sodnikov, članov senata, ki so sprejemali odločitve v prejšnjih tožnikovih sporih, ne more biti odklonilni razlog za izločitev sodnikov po 6. točki 70. člena ZPP v novem sporu, v katerem bo imel tožnik zoper pravnomočno odločbo možnost uveljavljati izredna pravna sredstva. Zato tožnik oziroma njegov skrbnik s pritožbo ni mogel uspeti.